Árnyékban
éles fény vagy

A Radnóti házaspár fényképei

részlet

A képeket válogatta, szerkesztette, a jegyzeteket és az utószót írta

Krähling Edit

Szakmai lektor

Ferencz Győző

Nagy Zsejke

Szerkesztés, jegyzetek, utószó

© Krähling Edit, 2016

HUNGART © 2016

Készült a Magyar Tudományos Akadémia Könyvtár és Információs Központtal együttműködésben

A kötet megjelenését a Nemzeti Kulturális Alap támogatta

© Jaffa Kiadó, 2016

© Radnóti Miklósné Gyarmati Fanni örökösei, 2016

© Ana Muller, 2016

Minden jog fenntartva!

A fényképeket digitalizálta

Láng Klára

Borítóterv

Nagy Norbert

Könyvterv

Kiss Dominika

Felelős szerkesztő

Jolsvai Júlia

Felelős kiadó

Rados Richárd

ISBN 978 963 475 819 8

Jaffa Kiadó • www.jaffa.hu

Elektronikus változat

eKönyv Magyarország Kft.

www.ekonyv.hu

Készítette Ambrose Montanus

Tartalom

Kezdetek»Az első versek ideje

Diákkor»A megismerkedés ideje

Reichenberg»A távollét ideje

Egyetemre készülve»Az útkeresés ideje

Egyetem»Az elmélyülés ideje

Házasság»A kiteljesedés ideje

Utolsó évek»A bizonytalanság ideje

Vég»A bizonyosság ideje

Temetés»A búcsúzás ideje

Radnóti Miklós családja

Gyarmati Fanni családja

Jegyzetek

Utószó

Névmutató

A fényképek készítői

Kezdetek Az első versek ideje

Albumunk első fejezetében – néhány gyermekkori kép után – az 1925-ben első verseit, köztük a Téli dalt író Radnóti Miklóst látjuk. Ekkor már teljesen árva. Édesanyja, Grosz Ilona és ikertestvére a születésekor haltak meg, édesapja, Glatter Jakab pedig mikor ő tizenkét éves volt. Addig szerető mostohaanyjával, Molnár Ilonával és féltestvérével, Ágnessel teljes családban, érzelmi biztonságban élt, utána anyai nagybátyja, Grosz Dezső gyámsága alatt dédnagynénjeinél, Ilka és Ernesztin néninél a Lipót (ma Szent István) körúton, kortársaihoz képest kevesebb kötöttséggel, de kevesebb gondoskodással is körülvéve. Kereskedelmi középiskolás éveiben kezdte írni és letisztázni verseit (ez a szokása élete végéig megmaradt) két füzetbe, a kék márványfedelű és a pepita fedelű füzetbe, melyek hagyatékában ma is megtalálhatók. Képeinken a verseket író, felnőtthivatására készülő fiatalember mellett a szívesen és felszabadultan sportoló és kiránduló Radnóti Miklós jelenik meg.

Teljes és szép családban nevelkedett Gyarmati Fanni, akinek ezek a családi kapcsolatok egész életében sokat jelentettek. Szüleivel, Gyarmati Dezsővel és Weisz Arankával, anyai nagyszüleivel, testvéreivel, Lászlóval és a rajongásig szeretett Rózsával látjuk vasárnap délutánonkénti kiránduláson, odahaza, a Hegedűs Sándor (ma Szófia) utcai polgári lakásban, és a svábhegyi Diana úton nyaranta bérelt villában; barátnőivel a hegyen kószálva, és ahogy később, Radnóti Miklóssal is oly szívesen töltötték az idejüket, a Dunán evezés és fürdőzés közben.

1. kép»Radnóti Miklós 1911-ben. A kép hátoldalán azonosítatlan kéz írásával: „2 ¼ éves”. A felvétel Torda József Nagymező utcai műtermében készült.

2. kép»Radnóti Miklós nevelőanyjával, Molnár Ilonával és húgával, Glatter (később Erdélyi) Ágnessel az 1920-as évek elején. A felvétel a Duna Fényképészeti Műintézet Berlini (ma Nyugati) téri műtermében készült.

3. kép»Radnóti Miklós nevelőanyjával és húgával az 1920-as évek elején

4. kép»Radnóti Miklós nevelőanyjával és húgával Nagyváradon az 1920-as évek közepén. Glatter Jakab halála (1921) után Molnár Ilona és lánya Nagyváradra költöztek. Ez a kép Radnóti Miklós egyik látogatása alkalmával készült a Foto Angelo műteremben.

5. kép»Radnóti Miklós ifjúkori verse, a Téli dal születése idején, 1925-ben. A kép hátoldalán azonosítatlan kéz írásával: „15–16 éves. első füzet Téli dal 31.” A felvétel Radnóti ekkori lakóhelyén, édesanyja nagynénjeinél, Ilka és Ernesztin néninél a Lipót körút 5. szám alatti lakásban készült.

6. kép»Radnóti Miklós 1925-ben. A kép hátoldalán azonosítatlan kéz írásával: „Miki 16 éves koraba” [sic!]. A feljegyzés minden bizonnyal Radnóti egyik dédnagynénjétől származik.

7. kép»Radnóti Miklós 1925 körül. A felvétel akkoriban divatos technikával, háromszoros expozícióval készült. A fotón hajtás nyoma látható.

8. kép»Radnóti Miklós kereskedelmi iskolai társai között 1925-ben. Az Izabella utcai Fiú Felsőkereskedelmi Iskola II/a osztályát az 1924/25-ös tanévben megörökítő tablókép kinagyított részlete. Az eredeti kép kartonlapra van felragasztva, elő- és hátoldalán az osztálytársak aláírásai olvashatók. Radnóti az álló sorban középen.

9. kép»Radnóti Miklós futballcsapatban feltehetőleg az 1920-as évek közepén. A fénykép egy rongálódott eredetiről készült fotómásolat. Radnóti a guggoló sorban balról az első.

10. kép»Radnóti Miklós feltehetőleg az 1920-as évek közepén. Gyarmati Fanni visszaemlékezése szerint azt örökíti meg a Lipót körúti lakásban készült felvétel, hogy milyen „ágyban, párnák közt” meghalni.

11. kép»Radnóti Miklós felvidéki rokonlátogatáson 1926 nyarán, amatőr felvételen. A kép hátoldalán kézírásával: „Dobsina, 1926. VII. (Ernő)”.

12. kép»A következő fényképsorozat szintén a dobsinai kirándulás alkalmával készült, 1926 júliusában. A társaság feltehetőleg Radnóti édesapjának, Glatter Jakabnak itteni rokonsága. A felvételeket amatőrök, „Ernő” és „K. Stefi” készítették. E kép hátoldalán Radnóti kézírásával: „Kassa felé Kraszna Horka büszke vára alatt. 1926. VII. Stefi.” Radnóti az autó fellépőjén ül, bricsesznadrágban.

13. kép»Dobsinai kirándulás. A kép hátoldalán Radnóti Miklós kézírásával: „Dobsina 1926. VII. Stefi”. Radnóti hátul, az autó fellépőjén áll.

14. kép»A dobsinai jégbarlanghoz vezető úton készült amatőr felvétel. Hátoldalán Radnóti Miklós kézírásával: „A Barlanghoz menet. Ernő felvétele. 1926. VII.” Radnóti kezében felemelt pohárral.

15. kép»Dobsinai kirándulás. A kép hátoldalán Radnóti Miklós kézírásával: „Szalonna sütés a cigánysoron. Dobsina. 1926. VII. Stefi felv.” Radnóti hátul középen, evés közben.

16. kép»Dobsinai kirándulás. A kép hátoldalán Radnóti Miklós kézírásával: „Szalonna sütés a cigánysoron. Dobsina. 1926. VII. K. Stefi felv.” Radnóti elöl, kisfiúkkal körülvéve.

17. kép»Dobsinai kirándulás. A kép hátoldalán Radnóti Miklós kézírásával: „Szalonna sütés a cigánysoron. Dobšina. 1926. VII. Stefi felv. Este 9 óra. 10´ exp.” Radnóti hátul, üveggel a kezében.

18. kép»Gyarmati Fanni 1913 körül. A felvétel Csongrádon, a Gárdi Műteremben készült.

19–20. kép»Gyarmati Fanni 1916 körül

21. kép»Gyarmati Fanni 1916 körül. A kép egy kis fotóalbumból való, melybe Radnóti Miklós Gyarmati Fannit ábrázoló fényképeket ragasztott, és a Gellérthegyi Fifike címet adta neki.

22. kép»Gyarmati Rózsa és Gyarmati Fanni az 1910-es évek végén

23. kép»Gyarmati Rózsa és Gyarmati Fanni az 1910-es évek végén. A felvétel Mai és Társa Nagymező utcai műtermében készült.

24. kép»A Gyarmati család az 1910-es évek végén. A felvételen a kislányok, Gyarmati Rózsa és Gyarmati Fanni (elöl baloldalt) mögött anyai nagyszüleik, Weisz József és Weisz Józsefné Flesch Franciska, kétoldalt szüleik, Gyarmati Dezső és Gyarmati Dezsőné Weisz Aranka. A kép Gyarmati Fanni bátyja, Gyarmati László fotóalbumából való.

25. kép»Gyarmati Fanni és nővére, Gyarmati Rózsa az 1910-es évek végén. Az előzővel egyazon alkalommal készült felvétel. Gyarmati Fanni a bal oldalon.

26. kép»A Gyarmati család az 1910-es évek végén. A képen balról jobbra: Gyarmati Dezsőné Weisz Aranka, Gyarmati Rózsa, Gyarmati Fanni a függőágyban, Gyarmati László, Gyarmati Dezső.

27. kép»Gyarmati Fanni az 1910-es évek végén. Az előzővel egyazon alkalommal készült felvétel.

28. kép»Gyarmati Fanni kisdiákként 1921-ben. A Gellérthegyi Fifike című albumba beragasztott fotó egy másik példánya került elő megrongálódva az abdai tömegsír feltárásakor. Lásd albumunk 269. számú képét. Gyarmati Fanni Naplójában az 1946-os év eseményeit felidézve is emlékezik erre a fényképre.

29. kép»Gyarmati Fanni Komáromban a Dunán 1925 augusztusában. A kép hátoldalán kézírásával: „Komárom 1925. VIII. 19. Milch Tibor”. Gyarmati Fanni többször nyaralt nővére férjének, Milch Emánuelnek komáromi családjánál. A képen jobbról Milch Vera, Gyarmati Fanni, hátul Milch Tibor, a bal oldali lányt nem sikerült azonosítani.

30. kép»Gyarmati Fanni felszolgál a családnak a svábhegyi, Diana úti villa teraszán. A kép hátoldalán kézírásával: „Budapest, Svábhegy, 1925. okt. 6.” Gyarmati Fanni családja nyaranta kora őszig ebbe a Hindy családtól bérelt villába költözött ki Pestről a jobb levegőre. A villa ma már nem áll. A rossz minőségben megőrződött képen balról jobbra: Gyarmati Dezső, Gyarmati Dezsőné Weisz Aranka, Gyarmati Fanni, a jobboldalt ülő férfit nem sikerült azonosítani.

31. kép»Gyarmati Fanni cigarettával. A kép hátoldalán kézírásával: „1925 április”. A másik lány valószínűleg Milch Vera, Gyarmati Fanni nővérének, Rózsának komáromi sógornője. Gyarmati Fanni a jobb oldalon.

32. kép»Gyarmati Fanni barátnőivel a Svábhegyen 1925 októberében. A kép hátoldalán idegen kéz írásával: „Emlék egy kellemesen eltöltött napra a Svábhegyen P. Á. Bp. 1925 okt 16.” Gyarmati Fanni balról a második.

33. kép»Gyarmati Fanni a Svábhegyen 1925 őszén. Az előzővel egyazon alkalommal készült kép, hátoldalán kézírásával: „Svábhegy 1925. okt. 16.”

Forgalmazza:
eKönyv Magyarország Kft.
www.ekonyv.hu

Felhasznált betűtípus:
Petrona – SIL Open Font License